Laodikė (Priamo dukra)
Laodikė (sen. gr. Λαοδίκη) – graikų mitologijos veikėja, Priamo ir Hekabės dukra, Helikaono žmona. Pasak kitos tradicijos, buvusi Akamanto, Tesėjo sūnaus, mylimoji (kaip pasiuntinys, Akamantas drauge su Diomedu nuvykęs į Troją), su Akamantu susilaukusi sūnaus Munito. Šiam mirus, Laodikė, apimta sielvarto, nušokusi prarajon ar buvusi praryta žemės. Pausanijas mini, kad Laodikė buvo pavaizduota Delfų leschėje tarp belaisvių trojėnių. Anot Higino, buvusi Telefo žmona.